1.8. การควบคุมภายใน

บริษัทฯ
ได้จัดตั้งฝ่ายตรวจสอบภายในเพื่อทำหน้าที่ตรวจสอบภายในภายใต้การกำกับดูแลของคณะกรรมการตรวจสอบมาตั้งแต่ปี
2542 ในปัจจุบันนี้ บริษัทฯ มีระบบการควบคุมภายในของบริษัทฯ ที่เพียงพอและเหมาะสม

นอกจากนี้ ในปี 2553 บริษัทได้กำหนดนโยบายและขั้นตอนการบริหารความสี่ยง เพื่อให้บริษัทฯ
สามารถบริหารความเสี่ยงที่สำคัญได้อย่างเหมาะสมอันจะเป็นประโยชน์ต่อผู้มีส่วนได้เสีย
(stakeholders) ทั้งหลาย

รายงานคณะกรรมการตรวจสอบ

คณะกรรมการตรวจสอบประกอบด้วยกรรมการอิสระ 3 ท่านคือศาสตราจารย์กิตติคุณสุภาพรรณ
รัตนาภรณ์ เป็นประธานคณะกรรมการตรวจสอบ คุณสุพัฒน์ ลิมปาภรณ์ และ ผู้ช่วยศาสตราจารย์หลิว
เหิง อี้ เป็นคณะกรรมการตรวจสอบ
โดยมีผู้จัดการฝ่ายตรวจสอบภายในเป็นเลขานุการของคณะกรรมการตรวจสอบ

ในปี 2553 คณะกรรมการตรวจสอบมีการประชุมทั้งหมด 9 ครั้ง โดยศาสตราจารย์กิตติคุณสุภาพรรณ
รัตนาภรณ์และคุณสุพัฒน์ ลิมปาภรณ์ได้เข้าร่วมประชุมครบทุกครั้ง ผู้ช่วยศาสตราจารย์หลิว เหิง อี้
ได้เข้าร่วมประชุม 5 ครั้งและร่วมประชุมผ่านทางโทรศัพท์อีก 4 ครั้ง

การปฏิบัติงานในปีนี้ของคณะกรรมการตรวจสอบเป็นไปตามที่กำหนดไว้ในกฎบัตรของคณะกรรมการตรวจสอบซึ่งสอดคล้องกับแนวทางของตลาดหลักทรัพย์แห่งประเทศไทยและตามที่ได้รับมอบหมายจากคณะกรรมการบริษัท
ซึ่งสรุปได้นี้

1.  สอบทานงบการเงินทั้งรายไตรมาสและประจำปี 2553 ของบริษัทฯ อย่างอิสระกับผู้สอบบัญชี
    ว่างบการเงินและการเปิดเผยข้อมูลในงบการเงินของบริษัทฯ มีความถูกต้อง เหมาะสม
    และเชื่อถือได้ แล้วนำเสนอคณะกรรมการบริษัท

2.  สอบทานและประเมินผลการปฏิบัติงานของฝ่ายตรวจสอบภายในโดยคณะกรรมการตรวจสอบได้ให้คำแนะนำเพื่อปรับปรุงการตรวจสอบภายในให้มีประสิทธิภาพและประสิทธิผลยิ่งขึ้น
    ทั้งนี้คณะกรรมการตรวจสอบไม่ได้รับการรายงานว่าระบบการควบคุมภายในของบริษัทมีข้อบกพร่องที่สำคัญแต่อย่างใด

3.  สอบทานว่าบริษัทฯ ได้ปฏิบัติอย่างถูกต้องตามกฎหมายและระเบียบข้อบังคับต่างๆ ที่เกี่ยวข้อง
    คณะกรรมการตรวจสอบมีความเห็นว่าบริษัทฯได้มีการปฏิบัติอย่างถูกต้องในเรื่องนี้เพราะมีกระบวนการและผู้รับผิดชอบที่ช่วยให้ความมั่นใจว่าการปฏิบัติงานของบริษัทฯ
    เป็นไปตามกฎหมายที่เกี่ยวข้อง

4.  สอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์ร่วมกับผู้สอบบัญชีว่ารายการดังกล่าวเป็นรายการที่สมเหตุสมผล
    และมีการเปิดเผยอย่างเหมาะสมและครบถ้วน

5.  พิจารณาความรู้ความสามารถและความเป็นอิสระของผู้สอบบัญชีของบริษัทฯ
    และเสนอแต่งตั้งผู้สอบบัญชีต่อคณะกรรมการบริษัทรวมทั้งกำหนดค่าตอบแทน
    โดยคณะกรรมการตรวจสอบมีความเห็นให้เสนอ บริษัทสำนักงานเอินส์แอนด์ ยัง จำกัด
    โดยนายศุภชัย ปัญญาวัฒโน ผู้สอบบัญชีรับอนุญาตเลขที่ 3930 หรือ นางสาวทิพวัลย์ นานานุวัฒน์
    ผู้สอบบัญชีรับอนุญาตเลขที่ 3459 หรือ นางสาวสุพรรณี ตริยานันทกุล ผู้สอบบัญชีรับอนุญาตเลขที่
    4498 คนใดคนหนึ่งเป็นผู้สอบบัญชีของบริษัทฯ อีกวาระหนึ่งสำหรับงวดบัญชีสิ้นสุดวันที่ 31
    ธันวาคม 2554 ทั้งนี้คณะกรรมการตรวจสอบจะได้เสนอให้คณะกรรมการบริษัท
    นำเสนอที่ประชุมใหญ่ผู้ถือหุ้นประจำปี 2554 เพื่อพิจารณาแต่งตั้งต่อไป
    รวมทั้งขออนุมัติค่าสอบบัญชีจำนวน 4,400,000
    บาทบวกค่าใช้จ่ายที่เกิดขึ้นจริงอีกจำนวนหนึ่งซึ่งเพิ่มขึ้นจากปีก่อนที่มีจำนวน 4,200,000 บาท

6.  คณะกรรมการตรวจสอบได้เสนอแบบการประเมินผลการปฏิบัติงานสำหรับคณะกรรมการบริษัท
    คณะกรรมการตรวจสอบและผู้จัดการฝ่ายตรวจสอบภายในเพื่อให้ใช้ในการประเมินผลการปฏิบัติงานโดยรวมด้วยตนเอง
    จากการประเมินตนเองของคณะกรรมการตรวจสอบพบว่าการปฏิบัติงานโดยรวมของคณะกรรมการตรวจสอบมีประสิทธิภาพและประสิทธิผล

7.  เนื่องจากในปี 2554 บริษัทจะต้องใช้มาตรฐานบัญชีใหม่ซึ่งปรับปรุงตามIFRS
    คณะกรรมการตรวจสอบจึงได้ประชุมกับผู้สอบบัญชีและผู้อำนวยการฝ่ายบัญชีของบริษัทเพื่อพิจารณาถึงผลกระทบที่จะเกิดกับบริษัท
    และได้ข้อสรุปว่าการปฏิบัติตามมาตรฐานบัญชีใหม่มิได้มีผลกระทบต่อบริษัทอย่างมีสาระสำคัญ
    และสกุลเงินที่ใช้รายงานของบริษัทควรเป็นสกุลเงินบาท

8.  ตั้งแต่ปี 2552
    คณะกรรมการตรวจสอบได้เสนอให้บริษัทเห็นความสำคัญของการบริหารความเสี่ยงของบริษัทฯ
    และคณะกรรมการบริษัทได้กำหนดนโยบายการบริหารความเสี่ยงและได้แต่งตั้งคณะกรรมการบริหารความเสี่ยงเพื่อทำหน้าที่ดูแลบริหารความเสี่ยงตามนโยบายที่กำหนดไว้
    ดังนั้น คณะกรรมการตรวจสอบจึงมีความเห็นว่า
    บริษัทควรสามารถจัดการกับความเสี่ยงต่างๆได้อย่างมีประสิทธิ์ภาพ และประสิทธิผล

นอกจากนี้ คณะกรรมการตรวจสอบใคร่ขอรายงานให้ทราบว่าในปี 2553 ที่ผ่านมา
เศรษฐกิจโลกได้เริ่มฟื้นตัว ทำให้มีคำสั่งซื้อจากลูกค้าจำนวนมาก
และคณะกรรมการและฝ่ายบริหารก็ได้ทำงานอย่างเข้มแข็งในการตอบสนองความต้องการของลูกค้า
ดังนั้น คณะกรรมการตรวจสอบจึงค่อนข้างมั่นใจว่าบริษัทจะสามารถดำเนินงานไปได้ด้วยดีในปี 2554
และจะสามารถสร้างมูลค่าเพิ่มให้ผู้ลงทุนได้ดีกว่าปีที่แล้ว

[]

[]